
Pontosabb RR Lyrae fotometriai fémességek nyomában a Gaia űrtávcsővel

A csillagok szerkezetének, életútjának, az általuk mutatott változásoknak egyik meghatározó
paramétere a fémesség, ami azt írja le, hogy a hidrogén és a hélium mellett mennyi azoknál
nehezebb kémiai elem található meg bennük. Ezt általában csak színképek felvételével tudjuk meghatározni, azonban az RR Lyrae típusú pulzáló változócsillagokban nagy lehetőség rejlik: fénygörbéjük felvételével tisztán fotometriai úton becslést adhatunk fémességükre. Ezt egy, az egyes altípusokra külön-külön érvényes empirikus összefüggés segítségével tehetjük meg, ami a fénygörbealak színszűrőfüggése miatt különböző fotometriai sávokra egyenként illesztendő.
A Gaia űrtávcső több százezer RR Lyrae csillag fotometriai adatait biztosítja, így a galaxi-
sunk környéke fémességeloszlási trendjeinek felmérésére igen hatékonyan alkalmazható. Ennek
legszélesebb és legáltalánosabban használt, G színsávjára jelenleg a szűrők különbözőségének
ellenére egy, a Kepler űrtávcső Kp sávjára illesztett összefüggés van használatban a nemzetközi szakirodalomban, köztük magában a Gaia űrtávcső katalógusában is. A jelenleg használt összefüggés kalibrációs csillagai ráadásul a paramétertérnek az elvárhatónál lényegesen kisebb részét fedik le. Ezek mind jelentős szisztematikus hibát okoznak az így kapott fotometriai fémességekben.
Munkám során a két legfőbb, RRab és RRc altípusra elsőként adtam meg közvetlenül a Gaia űrtávcsőre kalibrált fotometriai fémességbecslő összefüggést. Ehhez négy nagyfelbontású spektroszkópiai adatsort, valamint a Gaia űrtávcső legújabb, DR3 jelű adatkibocsátásának fotometriai méréseit használtam.
Az így kapott összefüggéssel korrigáltam a pulzációs periódust és amplitúdót ábrázoló Bailey-diagram fémességeloszlását, amelyben eddig az észleléseknek teljesen ellentmondó trendek voltak megfigyelhetőek. Emellett megvizsgáltam a Magellán-felhők RR Lyrae populációinak fémességeloszlását, az LMC-ben megerősítve a fémességgradiens jelenlétét, és pontosítva annak értékét.



